Φρανκ Κλόπας

Τα πρώτα χρόνια

Ο Φώτης Κλόπας γεννήθηκε στην Πρόσυμνα Αργολίδας του Δήμου Μυκηναίων στις 1 Σεπτεμβρίου 1966. Το 1974, σε ηλικία οκτώ ετών, μετανάστευσε με την οικογένειά του στις ΗΠΑ και όταν ενηλικιώθηκε απέκτησε την αμερικανική υπηκοότητα. Εγκαταστάθηκε στο Σικάγο, όπου ως παιδί έπαιξε ποδόσφαιρο στο γυμνάσιο «Mather High School», το οποίο οδήγησε στην κατάκτηση του πρωταθλήματος της τοπικής κατηγορίας Chicago Public League κατά τη σεζόν της αποφοίτησής του.

Στους Σικάγο Στινγκ

Το 1983, αμέσως μετά το γυμνάσιο, υπέγραψε στην επαγγελματική ομάδα της πόλης, στους Σικάγο Στινγκ (Chicago Sting), που αγωνίζονταν στη Βορειοαμερικανική Ποδοσφαιρική Λίγκα (North American Soccer League ή NASL). Όμως, ένας τραυματισμός τον ανάγκασε να χάσει την τελική φάση της θερινής περιόδου. Έτσι έπαιξε τη χειμερινή σεζόν στην ομάδα ποδοσφαίρου σάλας των Στίνγκ, που αγωνιζόταν στην Major Indoor Soccer League (MISL). Έπαιξε για τέσσερις περιόδους και τη σεζόν 1986-87 επιλέχτηκε στη δεύτερη ομάδα των Ολ Σταρ.

Στην Ελλάδα

Το 1988 ήρθε στην Ελλάδα να παίξει στην ΑΕΚ. Αγωνίστηκε τέσσερις σεζόν. Το 1991 τραυματίστηκε σοβαρά. Έπαθε ρήξη πρόσθιου χιαστού, την οποία ακολούθησε μόλυνση, γεγονός που τον εμπόδισε να αγωνιστεί σχεδόν για δύο χρόνια. Το 1992 υπέγραψε συμβόλαιο με την Ομοσπονδία Ποδοσφαίρου των ΗΠΑ να αγωνιστεί ως πλήρες μέλος της Εθνικής Ομάδας των ΗΠΑ. Ήταν μια προσπάθεια της αμερικανικής ομοσπονδίας να δημιουργηθεί μια μόνιμη επαγγελματική εθνική ομάδα, η οποία μετείχε στις διοργανώσεις, με σκοπό να προετοιμαστεί καλύτερα για το Παγκόσμιο Κύπελλο Ποδοσφαίρου 1994, που έγινε στις ΗΠΑ.
Μετά το παγκόσμιο κύπελλο ο Κλόπας επέστρεψε στην Ελλάδα και υπέγραψε στον Απόλλωνα Αθηνών, στον οποίο αγωνίστηκε το υπόλοιπο της περιόδου 1994-95 και όλη την επόμενη σεζόν 1995-96. Ήταν οι δύο πιο επιτυχημένες χρονιές στην ιστορία του σωματείου, αφού το 1995 τερμάτισε στην τέταρτη θέση και προκρίθηκε στο Κύπελλο ΟΥΕΦΑ, ενώ το 1996 έφτασε για πρώτη και μοναδική φορά στον τελικό του Κυπέλλου Ελλάδος.

Επιστροφή στις ΗΠΑ

Το 1996 επέστρεψε στις ΗΠΑ, για να αγωνιστεί στη νεοϊδρυθείσα επαγγελματική ποδοσφαιρική ομοσπονδία Major League Soccer (MLS). Εντάχθηκε στους Κάνσας Σίτι Γουίζαρντς (Kansas City Wizards), όπου έπαιξε δύο σεζόν. Στη συνέχεια μεταπήδησε στους Σικάγο Φάιαρ (Chicago Fire), με τους οποίους το 1998 πήρε το Κύπελλο της Λίγκας (MLS Cup) και το Κύπελλο ΗΠΑ (U.S. Open Cup), κάνοντας το νταμπλ.
Στα τέσσερα χρόνια που έπαιξε στην MLS πέτυχε 13 γκολ και έδωσε 16 πάσες (ασίστ). Το πιο αξιομνημόνευτο γκολ του ήταν το νικητήριο χρυσό γκολ που πέτυχε στην παράταση του τελικού του Κυπέλλου ΗΠΑ επί της Κολόμπους Κριου (Columbus Crew), στις 30 Οκτωβρίου 1998. Με αυτό η ομάδα του νίκησε 2-1 και κατέκτησε το τρόπαιο.
Στις 25 Ιανουαρίου 2000 ανακοίνωσε ότι σταματάει το επαγγελματικό ποδόσφαιρο. Τότε οι Σικάγο Φάιαρ τον προσέλαβαν ως προγυμναστή της ομάδας, αλλά στο τέλος της σεζόν ο Κλόπας αποχώρησε και από αυτή τη θέση για προσωπικούς λόγους.

Εθνική ομάδα

Ο Κλόπας έκανε το ντεμπούτο του με την εθνική ομάδα των ΗΠΑ το 1987. Αγωνίστηκε 39 φορές και πέτυχε 12 γκολ. Έπαιξε με την εθνική στους Ολυμπιακούς Αγώνες του 1988 και στο Παγκόσμιο Κύπελλο 1994.

Προπονητής

Τον Ιούνιο του 2004 ανέλαβε επικεφαλής κόουτς και γενικός διευθυντής στους Σικάγο Στορμ (Chicago Storm), ομάδα ποδοσφαίρου σάλας που έπαιζε στη Major Indoor Soccer League (MISL). Την επόμενη σεζόν οδήγησε το σύλλογο στα πλέι-οφ αλλά αποχώρησε στις 24 Ιουλίου 2006.
Στις 5 Ιουνίου 2004 η παλιά του ομάδα, οι Σικάγο Φάιαρ, τον ενέταξε στον κύκλο επιφανών παλαιμάχων του συλλόγου, το «Ring of Fire», στον οποίο εντάσσουν μόλις ένα πρόσωπο κάθε χρόνο. Και το 2005 επιλέχτηκε για το Μουσείο Ποδοσφαίρου του Ιλινόις (Illinois Soccer Hall of Fame).
Τον Ιανουάριο 2008 ανέλαβε τεχνικός διευθυντής στους Φάιαρ. Επίσης, είναι ιδιοκτήτης μιας ποδοσφαιρικής ομάδας νέων στο Σικάγο, την F.C. Drive.

Προσωπική ζωή

Ο Φρανκ Κλόπας ζει στο Σικάγο με τη σύζυγό του Σοφία.